**Zásady výberového konania**

**na GENERÁLNEHO RIADITEĽA akciovej spoločnosti**

**Slovenská pošta, a. s.**

**Článok I.**

**Úvodné ustanovenia**

1. Výberové konanie na obsadenie funkcie generálneho riaditeľa akciovej spoločnosti Slovenská pošta, a.s., (ďalej len „výberové konanie“) je realizované v súlade so stanovami spoločnosti Slovenská pošta, a.s.
2. Zásady výberového konania rámcovo určujú spôsob, priebeh a vyhodnocovanie výsledkov výberového konania.
3. Slovenská pošta, a.s., zverejní tieto zásady výberového konania na svojej webovej stránke [www.posta.sk](http://www.posta.sk). Po dohode s Ministerstvom dopravy a výstavby SR ako jediným akcionárom Slovenskej pošty, a.s., (ďalej len „Ministerstvo“), môžu byť tieto zásady výberového konania zverejnené aj na webovom sídle Ministerstva.

**Článok II.**

**Výberové konanie**

1. Výberovým konaním sa overujú schopnosti a odborné znalosti uchádzača, ktoré sú potrebné na charakter povinností a kompetencií, ktoré má generálny riaditeľ vykonávať. Pri výberovom konaní sa musí dodržiavať zásada rovnakého zaobchádzania v pracovnoprávnych a obdobných právnych vzťahoch ustanovená osobitným zákonom[[1]](#footnote-1)). V súlade so zásadou rovnakého zaobchádzania sa zakazuje diskriminácia aj z dôvodu manželského stavu a rodinného stavu, farby pleti, jazyka, politického alebo iného zmýšľania, odborovej činnosti, národného alebo sociálneho pôvodu, majetku, rodu alebo iného postavenia.
2. Predstavenstvo Slovenskej pošty, a.s., ako štatutárny orgán spoločnosti, v súlade s čl. 23 bod 23.2 písm. gg) platných stanov Slovenskej pošty, a.s., zabezpečí výberové konanie na pozíciu generálneho riaditeľa a na základe uskutočneného výberového konania predloží valnému zhromaždeniu Slovenskej pošty, a.s., (ďalej len „valné zhromaždenie“) návrh na vymenovanie generálneho riaditeľa.

**Článok III.**

**Vyhlásenie výberového konania**

1. Výberové konanie vyhlási Slovenská pošta, a.s., na svojej webovej stránke a v jednom celoštátnom denníku, pričom vo vyhlásení určí Slovenská pošta lehotu na predkladanie prihlášok do výberového konania, ktorá nesmie byť kratšia ako 14 dní odo dňa zverejnenia výberového konania v celoštátnom denníku. Oznámenie o vyhlásení výberového konania musí ďalej obsahovať najmä:
2. názov a sídlo zamestnávateľa,
3. funkciu, ktorá sa obsadzuje výberovým konaním,
4. kvalifikačné a ostatné predpoklady,
5. iné kritériá a požiadavky v súvislosti s obsadzovanou funkciou,
6. zoznam požadovaných dokladov,
7. dátum a miesto podania žiadosti o účasť na výberovom konaní.

**Článok IV.**

**Výberová komisia**

1. Výberová komisia (ďalej len „komisia“) je zriadená pre účely výberového konania. Členov komisie vymenuje predstavenstvo spoločnosti a zároveň určí aj predsedu komisie.
2. Komisia má päť členov, pričom právo navrhovať členov do komisie majú:

a) troch členov komisie navrhuje predstavenstvo Slovenskej pošty, a.s., spomedzi členov predstavenstva alebo spomedzi zamestnancov Slovenskej pošty, a.s.,

b) jedného člena komisie navrhujú zástupcovia zamestnancov, pričom v prípade ak v čase kreovania komisie bude na Slovenskej pošte, a.s., pôsobiť viacero odborových organizácií ako zástupcov zamestnancov, bude návrh na člena komisie výsledkom dohody medzi všetkými odborovými organizáciami a ak k takejto dohode nedôjde v stanovenej lehote, bude mať právo navrhnúť člena komisie odborová organizácia s najväčším počtom členov,

c) jedného člena komisie navrhuje dozorná rada Slovenskej pošty, a.s., spomedzi členov dozornej rady.

Pri vymenovaní členov komisie predstavenstvo prihliadne na to, aby boli v komisii zastúpení odborníci z oblasti poštových služieb, ekonomiky, práva a riadenia ľudských zdrojov.

Členom komisie nemôže byť uchádzač vo výberovom konaní ani osoba blízka uchádzačovi.

1. Predstavenstvo Slovenskej pošty, a.s., určí tajomníka komisie. Tajomník komisie nie je členom komisie. Tajomník komisie organizuje a zabezpečuje priebeh výberového konania a vyhotovuje zápis o priebehu výberového konania a protokol o výsledku výberového konania.
2. Komisia musí v priebehu výberového konania ako aj po skončení výberového konania nakladať s osobnými údajmi uchádzačov v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.
3. Členovia komisie a tajomník komisie sú povinní zachovávať mlčanlivosť o dôverných informáciách a skutočnostiach, ktorých prezradenie tretím osobám by mohlo Slovenskej pošte, a.s., spôsobiť škodu alebo ohroziť jej záujmy. Táto povinnosť člena komisie a tajomníka komisie trvá aj po ukončení výberového konania.
4. Člen komisie potvrdí čestným vyhlásením, že nenastali u neho skutočnosti, pre ktoré by nemohol byť jej členom.
5. Komisia je uznášaniaschopná, ak sú na nej prítomní všetci členovia komisie. Na rozhodnutie komisie je potrebný súhlas nadpolovičnej väčšiny všetkých členov komisie.

**Článok V.**

**Priebeh a vyhodnotenie výberového konania**

1. Po uplynutí lehoty na predkladanie prihlášok do výberového konania komisia posúdi z formálneho a obsahového hľadiska predložené prihlášky uchádzačov vrátane ostatných požadovaných dokladov a písomností.
2. Predseda komisie zabezpečí vypracovanie systému hodnotenia kandidátov na základe kvalifikačných predpokladov, kritérií a požiadaviek na uchádzačov:

* VŠ vzdelanie II. stupňa podľa sústavy študijných odborov Slovenskej republiky  v skupine prírodné vedy, matematické vedy, informatické vedy a kybernetické vedy, technické vedy a spoločenské vedy alebo v študijnom odbore zhodnom alebo príbuznom v oblasti činnosti spoločnosti.
* znalosť aspoň jedného z nasledujúcich cudzích jazykov: angličtina, nemčina, francúzština, španielčina – minimálna úroveň B2 v zmysle *CEFR – Common European Framework of Reference for Languages*,
* všeobecná znalosť zákona č. 324/2011 Z. z. o poštových službách a o zmene a doplnení niektorých zákonov v znení neskorších predpisov a zákona č. 349/2004   
  Z. z. o transformácii Slovenskej pošty, štátneho podniku, v znení neskorších predpisov,
* všeobecná znalosť Zákona č. 311/2002 Z. z. Zákonník práce v znení neskorších predpisov,
* všeobecná znalosť Obchodného zákonníka, všeobecná znalosť zákona o verejnom obstarávaní,
* preukázaná prax v riadiacich funkciách minimálne 5 rokov,
* všeobecné vedomosti o organizácii riadenia, prax s priamym alebo projektovým riadením obchodnej spoločnosti s minimálne 100 zamestnancami alebo minimálnym obratom 10 mil. EUR ročne,
* občianska a morálna bezúhonnosť, rozvinuté interpersonálne zručnosti,
* spôsobilosť na právne úkony v plnom rozsahu, dôveryhodnosť,
* strategické a analytické myslenie, komunikačné a riadiace zručnosti, rozhodnosť a odolnosť voči záťaži.

1. V prípade, ak uchádzač nepredložil všetky požadované doklady a písomnosti, bude vyzvaný písomne alebo elektronickou poštou na ich doplnenie. Uchádzač je povinný chýbajúce doklady doložiť najneskôr do dvoch pracovných dní odo dňa vyzvania. Ak doklady do určeného času nepredloží, bude výberová komisia túto skutočnosť považovať za nesplnenie podmienok na účasť vo výberovom konaní.
2. Zoznam požadovaných dokladov:

* prihláška do výberového konania,
* osobný dotazník,
* profesijný štruktúrovaný životopis,
* overené doklady o dosiahnutom vzdelaní,
* výpis z registra trestov nie starší ako 3 mesiace,
* súhlas so spracovaním osobných údajov na účely výberového konania podľa zákona   
  č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov,
* projekt rozvoja spoločnosti v rozsahu min. 6 normostrán.

1. Uchádzača, ktorý spĺňa predpoklady pre výkon práce podľa bodu 2) a splní podmienky podľa bodu 4), písomne pozve komisia na výberové konanie najmenej päť pracovných dní pred stanoveným termínom výberového konania, pričom pozvánka musí obsahovať  presný dátum, miesto a hodinu výberového konania. Pozvánka sa posiela elektronicky a súčasne aj poštou, pričom päť dňová lehota sa považuje za zachovanú ak v tejto lehote bude odoslaná pozvánka záujemcovi na ním uvedenú emailovú adresu a súčasne v tejto lehote bude odoslaná písomná pozvánka poštou na adresu záujemcu.

1. Výberové konanie sa uskutočňuje formou odborného písomného testu a ústnym pohovorom.
2. Účelom odborného písomného testu je overenie znalostí uchádzača zo všeobecne záväzných predpisov týkajúcich sa problematiky pôsobnosti Slovenskej pošty, a.s.
3. Odborný písomný test pozostáva z 30 otázok. Písomnú časť výberového konania úspešne absolvoval ten uchádzač, ktorý získal najmenej 25 bodov z celkového počtu 30 bodov.
4. Uchádzači, ktorí získajú potrebný počet bodov v písomnej časti výberového konania, pokračujú v ústnej časti výberového konania ústnym pohovorom, ktorého cieľom je overiť odborné, osobné a iné predpoklady uchádzača. V rámci hodnotenia odpovede uchádzača hodnotia členovia komisie aj uchádzačom predložený projekt rozvoja Slovenskej pošty, a.s.
5. Každý člen komisie hodnotí odpoveď uchádzača pridelením bodov v rozpätí stupnice 0 – 10, pričom najvyšším hodnotením je 10 bodov.
6. Každý člen komisie spracuje výsledky výberového konania na hodnotiacom hárku a urobí vlastné poradie úspešnosti uchádzačov. Člen komisie odovzdá hodnotiaci hárok predsedovi komisie.
7. Predseda zostaví konečné poradie uchádzačov na základe dosiahnutých výsledkov u jednotlivých členov komisie.
8. V prípade rovnosti poradia dvoch alebo viacerých uchádzačov sa o ich poradí rozhodne hlasovaním, a to nadpolovičnou väčšinou prítomných členov komisie.
9. Komisia zabezpečí zohľadnenie všetkých skutočností stanovených pre výber kandidáta, a taktiež zabezpečí zohľadnenie stanovísk všetkých členov komisie.
10. Protokol o výsledku výberového konania vypracuje tajomník komisie a podpisujú ho všetci členovia komisie.
11. Predseda komisie informuje predstavenstvo o výsledkoch výberového konania do dvoch pracovných dní od zasadania komisie.
12. Predstavenstvo Slovenskej pošty, a.s., na základe uskutočneného výberového konania predloží valnému zhromaždeniu návrh na vymenovanie generálneho riaditeľa.
13. O obsadení funkcie generálneho riaditeľa rozhoduje valné zhromaždenie, pričom osoba, ktorá bude vymenovaná za generálneho riaditeľa Slovenskej pošty, a.s., bude vymenovaná na základe výsledkov výberového konania uchádzačov, ktorí splnili všetky kvalifikačné a ostatné predpoklady v rámci výberového konania.
14. Komisia písomne oznámi každému uchádzačovi výsledok výberového konania do siedmich pracovných dní od rozhodnutia valného zhromaždenia.
15. Ak valné zhromaždenie na základe výberového konania nevyberie uchádzača na obsadzované miesto generálneho riaditeľa Slovenskej pošty, a.s., bude vyhlásené nové výberové konanie.
16. Nové výberové konanie sa vyhlási aj v prípade, že sa do výberového konania nikto neprihlásil alebo nikto z prihlásených uchádzačov sa na výberové konanie nedostavil.

**Článok VI.**

**Zverejňovanie a sprístupňovanie informácií o výberom konaní**

1. Do skončenia priebehu výberového konania Slovenská pošta, a.s., neposkytuje žiadne informácie o uchádzačoch alebo priebehu výberového konania odbornej alebo laickej verejnosti.
2. Po skončení výberového konania zverejní Slovenská pošta, a.s., na svojej webovej stránke zápis o priebehu výberového konania a protokol o výsledku výberového konania v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.

1. ) Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a   
    o zmene a doplnení niektorých zákonov (antidiskriminačný zákon) v znení neskorších predpisov [↑](#footnote-ref-1)